b'\n_START_ARTICLE_\nSami-Ville Salomaa\n_START_SECTION_\nSeuraura\n_START_PARAGRAPH_\nSalomaa on Tapparan kasvatti. H\xc3\xa4n voitti seurassa C-nuorten SM-pronssia vuonna 1993. 17-vuotias Salomaa aloitti kauden 1994\xe2\x80\x931995 Ruotsin toiseksi korkeimmalla sarjatasolla maan I-divisioonajoukkue Pite\xc3\xa5 HC:ss\xc3\xa4, mutta h\xc3\xa4n palasi kesken kauden kuitenkin Tapparaan, jonka miesten joukkueessa Salomaa pelasi kauden aikana kuusi runkosarjaottelua tehden kaksi sy\xc3\xb6tt\xc3\xb6pistett\xc3\xa4. H\xc3\xa4n pelasi my\xc3\xb6s sek\xc3\xa4 seuran A- ett\xc3\xa4 B-nuorissa, joista j\xc3\xa4lkimm\xc3\xa4isen\xc3\xa4 mainitussa ik\xc3\xa4luokassa Salomaa voitti kauden p\xc3\xa4\xc3\xa4tteeksi Suomenmestaruuden. Kaudella 1995\xe2\x80\x931996 h\xc3\xa4n oli nostamassa Tapparan A-nuoria I-divisioonasta A-nuorten SM-liigaan. Salomaa pelasi kauden aikana kolme SM-liigaottelua._NEWLINE_Varsinaisella SM-liigan tulokaskaudellaan 1996\xe2\x80\x931997 Salomaa teki 46 runkosarja- ja kolmessa playoff-ottelussa nelj\xc3\xa4 sy\xc3\xb6tt\xc3\xb6pistett\xc3\xa4. H\xc3\xa4n pelasi kauden aikana nelj\xc3\xa4 ottelua lainalla I-divisioonajoukkue KOOVEE:ss\xc3\xa4. Kauden 1997\xe2\x80\x931998 p\xc3\xa4\xc3\xa4tteeksi Salomaa oli voittamassa A-nuorten SM-pronssia. Kaudella 1998\xe2\x80\x931999 h\xc3\xa4n avasi maalitilins\xc3\xa4 SM-liigassa ja teki runkosarjassa kaikkiaan tehot 1+2=3. Salomaa pelasi kauden aikana my\xc3\xb6s nelj\xc3\xa4 I-divisioonaottelua lainalla Kokkolan Hermeksess\xc3\xa4, jonne h\xc3\xa4n siirtyi kaudeksi 1999\xe2\x80\x932000. Salomaa oli tehoilla 14+13=27 joukkueen eniten maaleja tehnyt puolustaja ja h\xc3\xa4n jakoi koko I-divisioonan puolustajien pistep\xc3\xb6rssin seitsem\xc3\xa4nnen sijan Jokipoikia ja K\xc3\xa4rppi\xc3\xa4 edustaneen Igors Bondarevsin kanssa. Salomaa pelasi kauden aikana viisi ottelua lainalla Tapparassa._NEWLINE_Kaudeksi 2000\xe2\x80\x932001 Salomaa siirtyi Norjan p\xc3\xa4\xc3\xa4sarjajoukkue Frisk Askeriin. H\xc3\xa4n sijoittui 16 osumallaan koko sarjan puolustajien maalip\xc3\xb6rssiss\xc3\xa4 toiseksi edell\xc3\xa4\xc3\xa4n vain joukkuetoveri Lars Erik Lund. Kauden 2001\xe2\x80\x932002 p\xc3\xa4\xc3\xa4tteeksi Salomaa voitti Norjan-mestaruuden. Kaudella 2002\xe2\x80\x932003 h\xc3\xa4n oli Frisk Askerin tehokkain puolustaja tehoilla 8+19=27, joilla Salomaa sijoittui Eliteserienin puolustajien pistep\xc3\xb6rssiss\xc3\xa4 nelj\xc3\xa4nneksi._NEWLINE_Salomaa siirtyi kaudeksi 2005\xe2\x80\x932006 Ranskan Ligue Magnusin Rouen Hockey \xc3\x89lite 76:een. H\xc3\xa4n oli joukkueen tehokkain puolustaja tehoilla 6+16=22, joilla Salomaa sijoittui liigan puolustajien pistep\xc3\xb6rssiss\xc3\xa4 nelj\xc3\xa4nneksi. Pudotuspeleiss\xc3\xa4 h\xc3\xa4n oli tehoilla 7+4=11 Ligue Magnusin tehokkain puolustaja ja Salomaa jakoi pelipaikastaan huolimatta maalip\xc3\xb6rssin toisen sijan HC Amiens Sommen Laurent Grasin kanssa edell\xc3\xa4\xc3\xa4n vain joukkuetoveri Julien Desrosiers. H\xc3\xa4n pelasi kauden aikana my\xc3\xb6s liigan t\xc3\xa4hdist\xc3\xb6ottelussa. Salomaa voitti kauden p\xc3\xa4\xc3\xa4tteeksi Ranskan-mestaruuden. Salomaa pelasi Ligue Magnusin t\xc3\xa4hdist\xc3\xb6ottelussa my\xc3\xb6s kaudella 2006\xe2\x80\x932007. Kaksi seuraavaa kautta h\xc3\xa4n pelasi taas Norjan GET-ligaenin Frisk Askerissa, jossa Salomaa lopetti pelaajauransa kev\xc3\xa4\xc3\xa4seen 2009.\n_START_SECTION_\nPelaajauran j\xc3\xa4lkeen\n_START_PARAGRAPH_\nSalomaa aloitti kaudella 2010\xe2\x80\x932011 Norjan GET-ligaenin Frisk Askerin apuvalmentajana ruotsalaisen Mats Lusthin johtamassa valmennustiimiss\xc3\xa4. Joukkueen kausi p\xc3\xa4\xc3\xa4ttyi puoliv\xc3\xa4lieriin. Vuosina 2012\xe2\x80\x932014 h\xc3\xa4n toimi Frisk Askerin toimitusjohtajan erityisavustajana. Vuosina 2014\xe2\x80\x932016 Salomaa toimi seuran urheilujohtajana. My\xc3\xb6s Salomaan kaikki nelj\xc3\xa4 kautta seurajohtoteht\xc3\xa4viss\xc3\xa4 p\xc3\xa4\xc3\xa4ttyiv\xc3\xa4t puoliv\xc3\xa4lieriin.'